
Суфитското учение за светостта (уилайа) и светиите 
(аулийа ‘приятели на Аллах”)! е въведено и развито още в 
ранните векове на исляма. То оказва влияние преди всичко 
за изясняване на някои общи теософски концепти, отна- 
сящи се до отношенията между Бог и човечеството (вкл. 
идеята за избраничеството, съотношението между Бо- 
жиите посланици и приближените на Бога и пр.), а след Х 
в. се превръща и в съществена част на суфитската кос- 
мология. Известно е също така, че учението за светиите 
никога не е прието безрезервно и докрай от ортодоксал- 
ните сунитски течения: мюсюлманските улеми с пълно 
основание виждат в него заплаха за строгия сунитски 
монотеизъм, тъй като то разкрива възможност за при- 
писване на Божествени качества и съответно за създа- 
ване на култ към отделни личности, което влиза в про- 
тиворечие с основния патос и духа на Корана. За сметка 
на това обаче учението за светиите намира добър прием 
както в хетеродоксния, така и в т. нар. “народен ислям” - 
едно твърде общо понятие, което обединява различни 
национални традиции и като цяло се отнася до начина, по 
който обикновените вярващи, необременени от задълбо- 
чено познаване на писмената ислямска традиция, разби- 
рат и изпълняват религиозния култ. Действително мю- 
сюлманският светия (уали) - човек, изкусен в религиозна- 
та практика и познание, удостоен с Божествена благо- 
дат (барака), благодарение на което притежава способ- 
ността да върши чудеса (карамат), - е твърде привлека- 

телен образ, независимо от скептичното отношение на 
някои учени суфии, за което съществуват множество 
примери. Така според повечето специалисти, изследвали 
проблема, учението за светостта се превръща в своеоб- 
разен мост, по който се осъществява двупосочно влия- 
ние от суфизма към народния (респ. хетеродоксния) ислям 
и обратно. С течение на времето широкото разпростра- 
нение и неоспоримото влияние на учението за светиите 
сред обикновените вярващи, успяват да му осигурят за- 
конно място и в ортодоксалния ислям и то бива включено 
в учебниците по ислямско вероучение редом с вярата в 
Божиите пратеници. 

В това отношение българските мюсюлмани не правят 
изключение: те не само познават термина и понятието 
евлия (от араб. през тур. ‘светия’), но и, както ще видим 
по-долу, разказите за евлии се ползват с особена популяр- 
ност и представляват съществен дял от тяхната устна 
традиция. Необходимо е да се уточни обаче, че представи- 
те за свлии сред българите мюсюлмани притежават някои 
особености, което поставя въпроса за безконфликтния 
периметър на проникване на понятия и идеи, считани за не 
съвсем ортодоксални в една относително млада местна 
мюсюлманска традиция, която се самоопределя като и ре- 
ално се стреми да бъде строго сунитска“. 


ЕВЛИЯ: 
ТЕРМИНИ ПОНЯТИЕ 


Пътищата на проникване и разпространение на тер- 
мина евлия и на понятията, които стоят зад него, в 
светогледа на българите мюсюлмани, са твърде разно- 
образни и всички те отвеждат към културното наслед- 
ство на Османската империя. Вероятно тук трябва да 
се спомене както дейността на мюсюлмански проповед- 
ници, разпространяващи идеите на новата религия, 
така и религиозното обучение на вярващите, а не на 

последно място и традиционните начини за размяна на 
информация сред мюсюлманските поданици на империя- 
та, вкл. фолклорният разказ. 

В устната традиция на българите мюсюлмани тер- 
минът евлия прониква като събирателно понятие във 
форма за множествено число, което се използва като един- 
ствено, и съответно образува множествено число спо- 
ред правилата на българския език - евлии?. Освен това за 
разлика от други термини, проникнали по религиозен път, 
евлия никога не се превежда буквално като “светец”, тъй 
като се смята, че значенията на двата термина, заети 
съответно от исляма и от християнството, не съвпа- 
дат’. Или, с други думи, терминът се свързва с чисто ис- 
лямски конотации, които според вярващите нямат пара- 
лели в българската или в църковнославянската лексика. 
Смята се също така, че евлиите винаги произлизат от 
мюсюлманска среда и съответно не-мюсюлманин не може 
да бъде евлия. 

С термина евлия се означават няколко категории 
мюсюлмански светии, между които устната традиция 
понякога поставя невидима преграда, тъй като вероят- 
но те принадлежат към представи, проникнали по различ- 
ни пътища и вярващите невинаги са в състояние да ги 
обединят в система. Така например има “вечни евлии” - 
невидими и вечно съществуващи “помощници на Аллах”. 
Обикновено за тях се твърди, че ги има в Корана, т. е. за 
тяхното съществуване се търси потвърждение в тек- 
ста на свещената книга и те се възприемат като част 
от религиозната картина на света. Известно е също 
така, че евлиите образуват невидима йерархична струк- 
тура - суфитската пирамида на светостта“, позната в 
средите на българите мюсюлмани в нейната османската 
версия: начело на пирамидата стои един главен светия (в 
Западните Родопи като светец-полюс често се определя 
Хъзър неби?), следван от трима - ючлер, седмина - едилер, 
четиридесет - кърклар, и накрая триста светии - ючюз- 
лер, които се различават по степента на своето могъ- 

щество (святост). При смърт на един от тях цялата 
структура се привежда в движение: неговото място не- 
забавно заема светец от следващата (по-ниска) катего- 
рия (срв. От къркларите като умре някой, зимат от 
тристата, за да попълнят бройката), но единствено 
Бог бил в течение кога е извършена подмяната". 

Съществува и една друга категория светии, извест- 
ни също така като шехиди, гази или баби. Те представля- 
ват исторически или митични (митологизирани) персо- 
нажи (воини, завоеватели или владетели), на които тра- 
дицията приписва особени заслуги за присъединяването 
на българските земи (в частност Родопите) към терито- 
рията на исляма. Техните гробници (тюрбе или теке спо- 
ред местната терминология) са се превърнали в култови 
места, посещавани от вярващите, които търсят помощ 
или застъпничество от светеца”. 

Най-често обаче терминът евлия се използва за озна- 
чаване на местни (селски) светии, на които е посветена 
настоящата статия. 

Всеобщо е мнението сред българите мюсюлмани, че 
евлии е имало и винаги ще има, докато съществува 
светът, както и че светостта е въпрос на Божествено 
предопределение: Господ надарява авлиете с тази служ- 
ба още от детинство. Още когато му създава душата - 
ей-такава душа му дава на него, - и той вече никакви 
грешки няма във него. Те, авлиете, ca ей-такъви?. Karo 
основно качество на евлиите винаги се изтъква правед- 
ността: Той никога, евлия който е, той никога лоша дума, 
или да обиди човек... Това псувня, лъжа, крадене или по- 
глеждане на чужди жени... Това не може да бъде |евлия|“. 
Среща се дори мнение, че евлиите са ангели, които живе- 
ят сред хората: Авлия - това е мелеке. Това са хора на 
Господа, ангели. Само те говорят с Господа”. Нерядко 
обаче в народните представи причината и следствието 
разменят местата си и се изтъква, че набожните хора, 
които ревностно спазват религиозните си задължения и 
водят праведен живот, могат да “спечелят” привилегия- 

та да станат евлии - T. е. светостта донякъде e резул- 
тат от личен избор: Има такива случаи, евлии... Те ни са 
най-вярващите, най-добрите ни хора, най-чистите ни 
хора. Всеки не може да стане това, евлия. Има някой по- 
добър, по-умен®. 

Евлиите са както мъже, така и жени”, дори сред обик- 
новените вярващи съществува мнение, че жените имат 
повече шансове да бъдат удостоени с привилегията на 
Божии избранички, стига да се отнасят добросъвестно към 
своите съпружески задължения: Жената най-бързо може 
да стане евлия. За 40 деня. ... Жената може да стане ев- 
лия ако 40-41 деня, така угажда на мъжа и да спазва пра- 
вилата по религиозен начин, и на мъжа да не каже: “Нема! 
Не!” или “Не мога! Не знам!” или “На мое, не твое”. Така че 
тя трябва да бъде толкова стриктна и да спазва неща- 
та и всичко трябва да є бъде с “Бисмиллях!”"“. Това мнение 
се мотивира и с общоразпространената както сред мю- 
сюлмани, така и сред християни вяра в застъпничеството 
на починали малки (безгрешни) деца за техните родители: 
Жените по-льосно, по-бързо могат да станат евлия, за- 
щото те със много малки деца се занимават. Починало 
ти е малко дете, нали? Фактически още не е събрало грях 
и т. н. Когато почине, то фактически опрощава на роди- 
телите греховете. Защото още няма никаква вина за 
нищо. И затова жената, ако изпъл нява всички неща как- 
то трябва, и със тия деца тя по-бързо може да спечели, 
да стане евлия”. Същият информатор дава интересни 
съвети за това, как мъжете овчари могат (макар и “по- 
трудно” от жените) да станат светии: 4 мъж и той може 
да стане евлия за 41 деня, обаче трудно. Ако пасе за 41 
деня 40 овце, ще стане. Обаче в това време ако може да 
издържи да не напцува овца, да с не се скара на овца. Щото 
овцете са най-близко до евлията. ... Ако му бягат - не 
може да не ги напцува. Трябва като деца да ги гледаш. И 
са опитвали хора, аз съм чувал - опитвали са и там изка- 
рат 30-35 дена, и то се случва, нали, нервите му |не из- 
държат]. Тя много сложна работа!” 

Местните евлии привидно живеят като обикновени 
хора и тяхното ежедневие по нищо не се отличава от 
битието на останалите членове на общността: те се 
женят и отглеждат деца, занимават се със селскосто- 
панска дейност, упражняват различни граждански профе- 
сии и т. н. И все пак те се открояват от останалите 
както по своята изключителна праведност, така и с това, 
че притежават някои свръхестествени качества. Така 
например евлиите се придвижват със скоростта на мисъ- 
лта?!; бързо вършат всякаква работа; внезапно се появя- 
ват или изчезват пред учудените погледи на своите съсе- 
ляни (докато в същото време са били на молитва в Мека 
или са участвали във война за вярата); явяват се едновре- 
менно на няколко места; придвижват се по въздуха или по 
повърхността на водата; показват скрито имане; мина- 
ват между дъждовните капки (дъжд не ги лови) и пр. 
Свръхестествените качества на евлиите обаче изклю- 
чително рядко се определят като “чудо” и терминът за 
чудесата (‘харизматични действия’) на светиите - кара- 
мат - не е популярен. Всъщност в редките случаи, кога- 
то се споменават чудесата на светиите, те се опреде- 
лят с термина, с който се означават чудесата на проро- 
ците: Евлията има дарба да прави чудеса мюджизет. 
Чудесата са качество на пророците, но и евлиите мо- 
eam да правят чудеса в по-ниска степен”. Свръхесте- 
ствените качества на светиите активно се коменти- 
рат във връзка с друг проблем, който очевидно се смята 
за основен в отношенията между обикновените вярващи 
и техните отличени със святост съселяни, а именно с 
проблема за разпознаване на евлия. 

Устната българска мюсюлманска традиция, изглежда, 
познава богатия спектър от противоречиви възгледи по 
този въпрос. Смята се например, че дори самият светия 
може да не осъзнава своята същност: Учените хора каз- 
ват така: “Не може да знае оня човек, Аллах ако го е на- 
дарил с някакви способности, той самия не може да раз- 
бере.” Само Аллах знае. Според други евлия може да бъде 

разпознат само от много праведен човек или от друг ев- 
лия: Евлиите се показват само на тези, с които са на 
адин арактер; Знае го само друг aerua”. Във всички слу- 
чаи се смята за препоръчително истинската същност на 
евлията да остане скрита от останалите, дори от чле- 
новете на семейството, тъй като според традиционни- 
те представи, след като бъде разпознат, евлията задъл- 
жително умира в 40-дневен срок. Така благодарение на сво- 
ите свръхестествени качества евлиите често се явяват 
като чудесни помощници на отделни хора или на мюсюл- 
манската общност като цяло. Но, от друга страна, имен- 
но по тези качества най-често става случайно (а поняко- 
га и преднамерено) разпознаване на евлия, което съответ- 
но води до неговата смърт - често срещан мотив в раз- 
казите за евлии. В разпространението на идеята за “не- 
познаваемостта” на евлиите не е трудно да се предполо- 
жи намеса на сунитската пропаганда, която съзнателно 
поставя преграда пред евентуалното утвърждаване на 
култ към местния светия. Внушава се, че светостта е 
качество, което касае единствено отношенията между 
Бог и неговия избраник; проникването на обикновения 
смъртен в трансцендентното знание прекъсва връзката 
на евлията със земния свят. 

Сложни и противоречиви са също така представите 
за смърт на евлия. Обикновено тя се разбира само като 
смърт в света на хората: Те не умират, те са живи ей- 
докато стане пак потоп? на светът. Живи са, но са в 
другия свят... А другите | обикновените хора - Г. Л.] уми- 
pam в гроба. Евлиите им е все едно и на тоя свят, и на 
оня. Те са си между нас, но не ги виждаме”. Смята се също 
така, че посмъртната съдба на евлиите е предопределе- 
на още преди Съдния ден: Той е заслужил още на тоя свят 
рая или пък казват, че раят му е сигурен“, и те обита- 
ват “осмото небе”: Осмият дженнет е най-хубав. Там са 
мелекетата, авлиите?°. 

Нерядко се срещат и представи, според които някои 
хора стават евлии след смъртта си. Обикновено това са 

праведни хора - най-често младежи или жени родилки, по- 
чинали до 40-ия ден след раждането на дете. Те или се 
връщат и отново заживяват сред хората, или се явяват 
като духове-призраци на своите близки. 

Във връзка с представите за практическото без- 
смъртие на евлиите е разпространено вярване, че след 
смъртта телата им не се разлагат? или че в гроб на ев- 
лия тяло няма: Евлия където и да го погребат, той из- 
чезва оттам. Ако е евлия, той няма да стои в това гро- 
бище. Те не го знаят той какъв е, народа... Те го погреб- 
ват и той след това си отива и къде - никой не знае... 
Това се получава. Как е, що е точно, никой не може да 
знае“. Народното обяснение е, че след погребението ид- 
ват ангели (мелейке) и отнасят тялото на евлията в рая 
или го погребват в свещения град Мека при останалите 
праведници, където той заедно с тях очаква Съдния ден”. 

В тези представи отново може да се предположи на- 
меса на сунитски проповедници, донякъде успели да кана- 
лизират в ортодоксална посока проникналия сред бълга- 
рите мюсюлмани култ към светиите и техните гробове 
(тюрбета), жив и през последното десетилетие. Впро- 
чем през последните години все по-често се налага отри- 
цателно отношение към посещенията на гробниците на 
светиите. Проводник на тези идеи отново е младото 
поколение български мюсюлмани, които се стараят да 
върнат исляма в България към неговите корени: Дори в 
последно време мюсюлманските учени се надигат срещу 
тюрбетата, защото се превръщат в нещо като култ. 
Има един хадис на Пророка Мохамед, в който се казва: 
“Другите пророци са разрешили на народите си техни- 
те гробове да станат джамии. Моят гроб не правете 
джамия!” Това той го е казал, за да не станем като хри- 
стияните и да обожествим пророка cu”. 

Според традиционните представи, след като напус- 
нат земния свят, местните евлии преминават в аноним- 
ната трансцендентна общност на светиите (така те 
се доближават/сливат с представите за “вечните евлии”, 

известни от уроците по ислямско вероучение). Понякога 
те могат да бъдат забелязани от благочестиви вярващи 
като мъждукащи зелени светлинки, които осветяват 
пътя на окъснели пътници“, или като “оджи” с червени 
фесове, дошли през свещения месец Рамазан на молитва в 
местната джамия”, или като далечни конници със зелени 
бради?°. Te се появяват сред хората и като анонимни 
пътници просяци, които изпитват милосърдието на вяр- 
ващите и ги награждават (съответно наказват) с добър 
(или с лош) късмет. Евлиите понякога се явяват, за да 
окажат помощ на нуждаещи се или се представят в плът 
и кръв пред свои (праведни) близки - представи, които се 
припокриват с местните демонологични вярвания за 
“живи покойници”, но се отнасят за изключително добро- 
желателни персонажи. 

Понякога обаче се споменава, че евлиите принадлежат 
по-скоро на миналото (носталгията по “доброто старо 
време на чистата вяра”), докато в съвременността, оце- 
нявана като епоха на неверие, непосредствено предше- 
стваща края на света, те се срещат все по-рядко. От- 
теглянето на Божията милост от “покварените” мюсюл- 
мански общности или от територии, изгубени за исляма, 
понякога се представя като намаляване на броя на евлии- 
те в местната общност или в преместването им към зе- 
мите на истинските вярващи”. По този начин се комен- 
тира например “изчезването” на тюрбе (предполагаем 
гроб на евлия) в двора на Старата джамия в Гоце Делчев: 
Тука е имяло много тюл бета, ама като са дошли чузди 
войски, невярващи такива хора, тия работи изчезват. 
Свещените места изчезват, бягат си към вярващите. 
Те си върлуват по света, ама от тая земя изчезват. 
Защото по тая земя ходят неразбрани хора, ходят не- 
вярващи, крадливи, лъжливи, убийци такива... И има ли 
смисъл да има такова нещо? Те не го вярват това нещо. 
... Няма кой да пази тука. Рядки са справедливите хора 
евлия да ги пази. Повечето са лошите хора. Затова ис- 
кам да ти кажа аз, че наближава Потопа*. 

След този общ преглед на основните представи на 
българите мюсюлмани за същността на мюсюлманските 
светии е необходимо да се направи едно съществено уточ- 
нение. Грудно е да се каже доколко тези представи се пре- 
дават и функционират като цялостна система. Те са по- 
скоро дискретни и като правило са формулирани като 
кратки съждения, описващи едно или друго качество на 
мюсюлманския светия, които веднага се илюстрират с 
подходяща “истинска история”. Поради това характери- 
стиката на образа на евлиите в културната система на 
българите мюсюлмани би било непълна, ако не се посочат 
и основните сюжети на разказите за евлии. 


РАЗКАЗИ ЗА ЕВЛИИ. 
СЮЖЕТИ 


Централен персонаж на популярни разкази, евлията най-че- 
сто се представя като конкретен представител на мест- 
ната мюсюлманска общност, чието име все още се помни 
или е забравено. Действието в разказите се развива в оп- 
ределено пространство, което най-общо може да се опре- 
дели като “територия на исляма” и включва както конк- 
ретни селища и местности в Родопите, така и по-отдале- 
чени, но добре познати на българите мюсюлмани географс- 
ки области и градове в пределите на бившата Османска 
империя (напр. Ксанти и Кавала в съвременна Гърция; Ис- 
танбул, Коня или Бурса в Турция и пр.), или свещения град на 
исляма - Мека. Времето на действие е ограничено в диапа- 
зона от недалечно историческо минало до наши дни. По 
този начин социалните, пространствените и времевите 
параметри на разказите очертават близката, достъпна и 
обозрима действителност и внушават усещане за автен- 
тичност на описаните събития и герои. Това се по- 
твърждава и от отношението на местните разказвачи: 
разказите за евлии се възприемат като местна традиция, 
като предавани по устен път разказвани и преразказвани 

спомени-меморати, които отразяват преживения опит на 
отделни хора от мюсюлманската общност. 

Независимо от това във формално отношение разка- 
зите за евлии са съпоставими с други типове религиозни 
легенди? в устната мюсюлманска традиция, тъй като по- 
стулират определени идеи, които отвеждат към сфера- 
та на религиозното познание; освен това в тях често се 
съдържа поука, която поставя основната идея в по-ши- 
рок религиозно-етичен контекст. Също както в легенди- 
те от пророческия цикъл, водеща тема в сюжета на раз- 
казите за евлии е чудото. Но докато целта на чудесата 
на пророците е да бъдат убедени “невярващите” народи 
в съществуването на един и всемогъщ Бог, а дейността 
на пророците бележи значими етапи в мюсюлманската 
свещена история, то разказите за евлии не се занимават 
със събития от глобално значение за човечеството или 
дори за местната мюсюлманска общност. И (поне на пръв 
поглед) чудесата на светиите нямат конкретен адресат 
- те са само едно непрекъснато повтарящо се доказател- 
ство за Божественото присъствие в ежедневието на 
обикновените вярващи. Оттук в разказите за евлии се 
съдържат елементи, които ги доближават не само до ме- 
мората, но и до новелата, а понякога дори до анекдота, 
както ще видим в някои от посочените примери. 

В зависимост от водещата сюжетна тема, опреде- 
ляща се от чудото или комплекса от чудеса, разказите за 
евлии могат да бъдат разпределени в няколко групи“: 


І. ЕВЛИЯВ МЕКА 


Местен човек отива на хадж с намерението да остане в Мека 
до края на живота си, тъй като се вярва, че всеки, КОЙТО 
дочака смъртта и бъде погребан в свещения град, ще отиде 
направо в рая. Междувременно остава без средства и търси 
начин да се прибере у дома. Получава съвет да се качи на 
гърба на последния, КОЙТО напуска джамията след молитва, 

и да го помоли да го отведе в родния край (вар. “последният” 
се оказва жена и хаджията не се решава от първия път да се 
възползва от съвета). Най-накрая за броени секунди евлия- 
та го пренася в родното село (вар. до близкия планински връх 
край селото; до вратата на неговата къща)“. 


2. РАЗПОЗНАВАНЕИ СМЪРТ НА ЕВЛИЯ 


2.1. Хаджия отива на поклонение в Мека и там забелязва 
мъж/жена от своето село. Припомня си, че той/тя не е 
жив/а, или че би трябвало да си e у дома, и разбира, че e 
срещнал евлия. Не спазва обещанието си да не го/я издаде 
и евлията умира. 

В една от версиите жената евлия в Мека с праведни- 
ца, удостоена с милостта на Бог, тъй като цял живот 
безропотно се е грижила за мъж пияница“. 

2.2. Жена евлия всяка вечер отсъства от къщи, защо- 
то присъства на обща молитва на евлии в Мека (вар. на 
връх в Родопите, където се събират евлиите от района), 
но е обвинена в нисък морал. За да се оправдае, тя е при- 
нудена да признае истинската си същност и умира“. 

2.2.1. Съпругът на евлия я проследява и вижда как тя 
се моли върху молитвено килимче, което се задържа над 
повърхността на река, без да потъне, и така разбира, че 
жена му е евлия“. 

2.3. По време на работа извън селото се сещат, че са 
забравили да вземат за обяд сол (хляб, вода). Млада жена 
предлага да донесе липсващите продукти. По бързината, 
с която се връща, останалите се досещат, че с евлия. 
Умира в установения срок (до 40 дни), най-често ухапана 
от змия“. 

2.4. Евлия е разпознат, когато се разбира, че по едно 
и също време е присъствал на молитва в различни джа- 
мии или е бил видян да излиза от различни врати на една 
джамия (разказите от този тип често се отнасят за 
евлии покойници)“. 


164 


3. ЕВЛИЯ ПОМАГА ВЪВ ВОЙНА ЗА ВЯРАТА? 


3.1. По време на работа (събиране на сено, строеж на джа- 
мия и пр.) един от работещите изчезва. Връща се след 
известно време, но работните му инструменти са изца- 
пани с кръв“. Така се разбира, че някъде по света се води 
война за вярата, в която той е участвал на страната на 
мюсюлманите. 

3.2. В критична ситуация по време на война мюсюл- 
маните получават помощ от неизвестен човек (ста- 
рец). Благодарните войници записват името и адреса 
му и след края на войната правят опит да го посетят, 
но се оказва, че той отдавна е покойник, т. е. бил е чу- 
десен помощник - евлия. 

3.3. В разгара на военни действия на страната на 
мюсюлманите застават страшни воини конници, недосе- 
гаеми за куршумите - евлии. Те са невидими за мюсюлма- 
ните, но врагът ги вижда и изпитва панически ужас от 
свръхестествените им качества“. 


4. ЕВЛИЯ В ГРОБА 


4.1. При строеж на шосе (джамия, училище, ремонт на 
водопровод) случайно разкопават старо гробище и по- 
падат на неразложен труп (устойчив мотив е, че и ке- 
финът, който в случая очевидно се възприема като ек- 
вивалент на тялото, също е запазен цял). Предполага 
се, че е разкопан гроб на много праведен човек или на 
евлия”. 

4.2. Човек, замръкнал на гробище, става свидетел как 
ангели вадят трупове от едни гробове и ги отнасят, а на 
тяхно място оставят други”. 

4.3. При посещение на гроб (или гробница - тюрбе, 
обикновено в Турция) на евлия вярващите чуват как све- 
тията прави салават (молитва) в гроба си. 

5. ЕВЛИЯ ГУБИ СВЕТОСТТА СИ 


5.1. Двама братя - овчар в планината и обущар в града - 
са евлии. Овчарят отива при брат си в града и съблазнен 
от красотата на жена, губи светостта си, докато брат 
му, който ежедневно е принуден да се бори с подобни изку- 
шения, остава евлия”. 

5.2. Евлия аскет, оттеглил се от света в местната 
джамия, загубил светостта си, понеже жена му видяла 
крака му гол“. 

5.3. Евлия загубил светостта си, понеже пропуснал да 
направи поклон при намаз®. 


6. ЕВЛИЯ ПРИЗРАК 


6.1. Загинал при злополука или на война младеж става ев- 
лия и се връща да се види с близките си”. 

0.2. Жена, починала при раждане (вар. евлия, починала 
скоро след раждането на дете, защото била разпозната), 
идва да кърми детето си и била видяна от свекървата и 
съпруга си. Типологичен сюжет”, основаващ се на пред- 
ставите за тясната връзка между родилката и новоро- 
деното дете, с допълнителна ислямска мотивация от пре- 
данието, приписвано на Пророка”. 


7. СРЕЩА C ЕВЛИЯ (ПРОСЯК, ЦИГАНИН, ХЪЗЪР HEBH), 
КОЙТО ОТПРАВЯ ПРЕДУПРЕЖДЕНИЕ ЗА ЗЛОЩАСТИЕ 
ИЛИ ДАРЯВА С КЪСМЕТ И БОГАТСТВО» 


7.1. Случайна среща с пътник (вар. деца - брат и сестра), 
който иска пари (хляб, овца или коза от стадото на пас- 
тир; храна и подслон). Когато желанието му бива изпълне- 
но, той изрича предупреждение за предстояща беда или 
благословия, която променя живота на милосърдния. От- 
казът да се изпълни желанието на просяка може да пре- 
дизвика нещастие, вкл. смърт“. 

7.2. Евлия показва заровено имане на добър човек, но 
той не успява да се възползва от него заради лошата си 
жена”. 


жож ж 


Посочените сюжети на разкази за евлии, които представ- 
ляват част от разказите с религиозна тематика, безспор- 
но проникват в устната традиция на местното населе- 
ние след приемането на исляма. В основата им стоят 
традиционните възгледи за чудесната същност на мю- 
сюлманския светия, както и по-общото понятие за све- 
тостта (евлия/евлилък), които притежават някои осо- 
бености, дължащи се по всяка вероятност на дейността 
на сунитски проповедници, от една страна, и на взаимо- 
действието между народен светоглед и религиозно зна- 
ние, от друга. В резултат на това традиционните вярва- 
ния и представи за евлии се характеризират със слабо 
познаване на суфитската терминология; твърде широко 
понятие за светостта, при което с термина евлия се 
означава всеки “праведник”; наличие на комплекс от харак- 
теристики (вкл. разграничаване от християнската пред- 
става за “светец”), които поставят бариера пред създа- 
ването на култ към местните светии, и пр. Същевремен- 
но приложението на учението за светостта на местна 
почва поддържа сред вярващите усещането, че тяхната 
общност, както и тяхната територия се намират под 
специално Божествено покровителство, тъй като от 
тяхната среда се излъчват личности, приближени на Бога 

Така представите за евлии, както и основаващите 
се на тях наративни сюжети изпълняват специфични фун- 
кции в културата на българите мюсюлмани (религиозно- 
етични, религиозно-познавателни и т. н.), като въвеждат 
нови теми и значения на разбираемия за обикновените 
вярващи език на фолклорната нарация и “илюстрират” и 
“интерпретират” термините, понятията и нормите в 
ценностната система на новата религия. 

БЕЛЕЖКИ 


' Терминът се среща на няколко места в Корана (срв. напр. 5:54 и 
10:62) и се употребява както по отношение на Бог и пророка Мохамед 
(със значение “покровител”), така и по отношение на хората (със зна- 
чение ‘намиращи се под покровителството [на Бога]’). В хадисите и y 
ранните коментатори на Корана значението на термина се извежда 
от ‘близък, приближен” и аулийа често се превежда като ‘приятелите 
на Аллах’. Сред българските мюсюлмани този превод е познат главно на 
по-младото поколение. Вж. Hughs, 1885; Nicholson, 1921; Мег, 1933; Carra 
de Vaux, 1934, 1109-1111; Гольдциэр, 1938; Schimmel, 1975; Кныш, 1991. 

2 Гольдциэр, 1938; 22-24, 96 сл. 

3 Мег, 1933; Schimmel, 1975. 

^ Новото поколение български мюсюлмани, които смятат, че pe- 
лигиозното познание трябва да се опира единствено на Корана, оценя- 
ва вярата в евлии като неортодоксална и продукт на влиянието на 
християнството и фолклорната традиция. Срв. Бих искал да подчер- 
тая, че светията е нещо, което не е прието от исляма. Просто от 
съжителството с християните... Тези неща |култът към светиите 
- Г. Л.] са интересни от културна гледна точка, от гледна точка на 
развитието на религиите. Но от гледна точка на исляма, тези неща 
не са приети... - Хамид Хасанов Имамски, р. 1976 вс. Триград, Смолян- 
ско. Зап. 28 септ. 1997, Г. Лозанова (АИФ, УШ, Хе 41, с. 40). 

5 Формата за ед. ч. “вели” с известна само като лично име. 

$ Така например често (особено в разговор с християни) се пре- 
веждат термините: мелайке “ангел, ангели”; пейгамбер ‘пророк’; намаз 
“молитва” и пр. 

7 Преводът на термини, специфични за една религиозна система, 
чрез термините на друга винаги крие опасност от пренасяне на допъ- 
лнителни и нетипични значения. За неадекватния превод на ислямски 
чрез християнски термини, вж. Turner, 1974; 56 ff. 

8 Известни са няколко варианта на йерархичната структура на 
мюсюлманските светии, при които техните названия, брой и функции 
се различават. Вж. Hughs, 1885:703; Carra de Vaux, 1934:1111; Macdonald, 
J. 1965:164. 

? Cpe. Те ca всички евлии, ама Хъзър’ e първия, най-големия... Иб- 
рахим Хюсейн Сърмали, р. 1916. с. Корница, Гоцеделчевско. Зап. 19 авг. 
1998, Г. Лозанова. 

0 Моарем Пачеджи, р. 1927, с. Дебрен, Гоцеделчевско. Зап. 21 авг. 
1998, Г. Лозанова. 

И На евлиите, подредени в йерархичен ред, е посветена специална 
молитва - дуа, която се чете единствено при ритуалното обрязване 
на момчетата. Ибрахим Сърмали, с. Корница, Гоцеделчевско; Моарем 
Пачеджи, с. Дебрен, Гоцеделчевско. 

? В Родопите с най-голяма популярност се ползва тройката баби - 
Осман, Енихан и Саръ баба. Имената им се споменават и в специална дуа, 
която се чете при посещение на тюрбета и се предава от поколение на 
поколение. Кадир Хасанов Моллов, p. 1968, бивш миньор, с. Чепинци, Cmo- 
лянско. Зап. 27 май 1995 г., Г. Лозанова. Те най-често се представят като 
братя - завоеватели на Родопите, които определили центъра на свои- 
те владения и съответно местата на своите гробници чрез жребий: 
мятане на дървени шишове или копия (Григоров, 1995:23-27; Същият. 
1998:554-567). В българската наука има няколко изследвания върху Осман 
баба предимно във връзка с културата на хетеродоксните мюсюлмани 
(Алексиев, 1999:22-33; Миков, 1998:535-542; Същият. 2000, 80-87), или със 
съвременните форми на култа към светеца (Карамихова, 1999). 

3 Тахир Сюннетчиев, р. 1915, с. Жълтуша, Кърджалийско. Зап. 17 
юли 1994, Г. Лозанова. 

м Хасан Моллов, р. 1949, пенсионер (бивш миньор), c. Чепинци, Cmo- 
лянско. Зап. 24 авг. 1994, Г. Лозанова. 

5 С. Тикале, Смолянско. Зап. апр. 1993, Евг. Троева. 

6 Хафъз Милко, ок. 60 г., с. Дебрен, Гоцеделчевско. Зап. 9 окт. 1994, 
Г. Лозанова. 

" Още Голдциер отбелязва, че независимо от всички предубежде- 
ния за статута на жената мюсюлманка по отношение на светостта 
между двата пола съществува пълен паритет (Гольдциэр, 1938 36 сл.). 
По този въпрос съществува и достоверен хадис (сахих): Пророкът ка- 
зал: Попитали един от приятелите на Аллах за броя на “заместниците” 
(ар. абдал) и той - да бъде милостив към него Аллах - отговорил: “Че- 
тиридесет души!”. Тогава питащият го попитал: “Защо не отговори 
четиридесет мъже”? И той казал: “Сред тях може да има и жени.” (Цит. 
по: Ибн ал-Араби. 1995, 96-97). 

18 Хасан Моллов, с. Чепинци, Смолянско. Любопитно е, че жените 
се отнасят по-скептично към вероятността жена да спазва праведно 
поведение: ... Ама къде e тая жена? Къде е тая жена? Дето да е тва 
сърце убаво, дето да не отговаря, дето мюсюлманлъка да го държи... 
чиста работа? Рукие Ходжова, р. 1927, с. Дебрен, Гоцеделчевско. Зап. 
8 окт. 1994, Г. Лозанова. 

5 Хасан Моллов, с. Чепинци, Смолянско. Срв. за същото вярване y 
християни (католици и източноправославни) в: Лозанова, 1989:20. 

20 Хасан Моллов, с. Чепинци, Смолянско. 

?! Докато помислиш за Пловдив и Пазарджик - той вече e там. 
Евлията се движи много бързо по земята - друга сила го носи. - АИМС- 
-Смолян, d. VI, а. e. 69, с. Аламовци, Смолянско. Зап. юли 1980, Г. Лозанова. 

2? Хамид Хасанов, с. Триград, Смолянско. 

23 Кадир Моллов, с. Чепинци, Смолянско. Срв. у Ал-Худжуири: “Сред 
светците има 4000, които се крият, не се познават помежду си, не 

осъзнават превъзходството на своето положение, като остават по- 
стоянно скрити от себе си и от света.” Цит. no: Nickolson, R. D. Цит. 
съч.; Мег, А. Цит. съч. 

24 АИМС, гр. Неделино ис. Аламовци, Смолянско. 

25 Често в представите на българите мюсюлмани Краят на света 
се тълкува като потоп, втори след Потопа от времето на пророка 
Нух (Лозанова, 1998:461). 

26 Тахир Сюннетчиев, с. Жълтуша, Кърджалийско. 

27 АЕИМ, № 291-Ш, с. 32, с. Поляна, Смолянско. Зап. апр. 1994, Г. 
Лозанова. 

28 Хамид Хасанов, с. Триград, Смолянско. 

2 Св. Петка, Велинградско. Зап. окт. 1992, Евг. Троева. Според 
ислямските есхатологични съчинения аулийа наравно с Божиите про- 
роци и посланици те обитавали четвъртата степен на рая, където 
очаквали Деня на възкресението. Оттам те имали право или да се из- 
дигнат до най-високата, седма райска степен, или да продължат да 
обикалят земята и да помагат на хората (Smith, Haddad. 1981:184). 

30 Тези представи, осъждани като несъстоятелни от ортодок- 
салните школи, тъй като в тях прозирало влияние на християнството 
(срв. със “светите мощи”) и идолопоклонството, също са широко раз- 
пространени сред обикновените вярващи (Smith, J. I., У. У. Haddad. 
1981:186-187). Но, от друга страна, според мюсюлманското предание 
Бог забранил на земята да поглъща телата на погребаните в нея про- 
роци и както често се случва, качествата на Божиите пратеници се 
пренасят върху Божиите избраници (Голъдцизр, 1938:51). 

33 Хасан Моллов, с. Чепинци, Смолянско. 

? АИС, с. Долен, Смолянско. 

33 Хамид Имамски, с. Триград, Смолянско. 

3 Cpe. напр.: Някой вижда, да речеме, че по въздуха нещо зелено 
върви, и някой човек отдолу върви по пътя и то го придружава. Ма 
кой е, какъв е, не се знае. Хасан Моллов, с. Чепинци, Смолянско. 

35 Вайда Кундева, ок 50 г., с. Корница, Гоцеделчевско. Зап. 19 авг. 
1998, Г. Лозанова. 

3% Шукри Ходжов, р. 1962, с. Дебрен, Гоцеделчевско. Зап. 20 авг. 
1998, Г. Лозанова. 

37 В този смисъл се тълкува Коран, 4:97 във връзка с доброволното 
изселване на мюсюлманите от местата, където ислямът е бил пре- 
следван и потискан (Али 1:331). 

38 Ибрахим Сърмали, c. Корница, Гоцеделчевско. 

3 Срв. с 4.2.2.1. (религиозни легенди) и 4.2.2.1.1. (легенди за светци) 
в класификацията на Хеда Джейсън (Jason, 1975, р. 42). 

40 Предложената тук класификация е само приблизителна и непълна, 
тъй като се основава главно на материали, събрани от автора в пери- 

ода 1978-1980 г. по време на етноложко проучване в Родопите, органи- 
зирано от катедрата по Етнология към СУ “Св. Климент Охридски” и 
Историческия музей в Смолян, и в периода 1994-1998 г. в рамките на 
проекта “Ислям и народни традиции”, спонсориран от Фондацията 
“Международен център по проблемите на малцинствата и културни- 
те взаимодействия”, София. 

^! Сюжетът e общоразпространен в Родопите. 

? Поуката на разказа е изразена чрез сентенцията: На жената 
дженнетя, убавото є, e на мъжа под ногата. Рукие Ходжова, с. Деб- 
рен, Гоцеделчевско. Срв. и с бел. 16. Версията е регистрирана и в Зла- 
тоградско. 

^ Този сюжет е регистриран главно в селищата по поречията на 
реките Елховска и Чепинска, Смолянско. 

^ Единичен запис от с. Чепинци, Смолянско. 

5 Сюжетът е широко разпространен в Средните и Източните 
Родопи. 

46 Сюжетът e общоразпространен и често се отнася до събития, 
станали в Бурса или в Истанбул. 

4 Общоразпространени сюжети. 

48 Същото вярване e познто и във връзка със сабята, която се e 
пазила в тюрбето на Осман баба. 

4 Сюжетът е разпространен в Западните Родопи. 

50 Платното, в което мюсюлманите увиват покойниците. 

?! Вж.бел. 23; Гольдциэр, 1938:51. 

5? Зап. от с. Долен, Смолянско (АИС), но вярването, че телата на 
покойници евлии се отнасят от ангели, за да бъдат погребани в Мека, 
е по-широко разпространено в Средните Родопи. 

2 В Средните Родопи този сюжет често се свързва с братята 
Еенихан и Осман баба. 

“ Зап. от с. Триград, Смолянско 

» Зап. от с. Дебрен, Гоцеделчевско. Разказът се отнася за евлия 
от гр. Коня. 

2 Широкоразпространен сюжет в Западните Родопи. 

27 Ciszewski, 1904:331-334. 

** Според хадис, цитиран в сборника на Ибн Абас, при родилни мъки 
жените получавали награда като мъченици. Жена, починала при ражда- 
не, отивала направо в Рая, за да дочака Съдния ден (Ибрагим, Ефремо- 
ва. 1996:329). 

> Разказите от този тип в по-голямата си част принадлежат към 
цикъла разкази за Хъзър неби, но понякога се споменава анонимен евлия. 
За образа на Хъзър в българската мюсюлманска традиция, вж. Бояджие- 
ва, С. Из фолклора на българите мохамедани: разкази и легенди за Хъзър. - 
Български фолклор, 1992, №2, 42-51. 


$9? Сюжетът е разпространен в Средните и Западните Родопи. 

